Wulki Pichow

Wulki Pichow () je 498 metrow wysoka hora we Łužiskich horach. Wón namaka so w Budyskim wokrjesu w Sakskej, přibližnje štyri kilometry sewjerowuchodnje wot Wjazońcy a tři kilometry juhowuchodnje wot Huski. Na wjeršku Wulkeho Pichowa stejitej hórska korčma a wusyłanski sćežor firmy Deutsche Telekom.


 Přirodne poměry 
Južne a juhowuchodne skłoniny a tež wjeršk leža na teritoriju města Wjelećina (měšćanskej dźělej Tućicy a Wjelećin), sewjerny dźěl hory pak słuša gmejnje Dobruša-Huska (gmejnskej dźělej Drječin a Warnoćicy). Hora přisłuša sakskemu dźělej Łužiskich horow a jich mesogeochorje Sewjerne hornjołužiske hory. Sewjerozapadnje pod horu skónči so Łužiske hory a započina so najwuchodniši cyp Zapadołužiskeje pahórčiny. Na juhu nawjazuje Darinska hora (491 m) a na sewjeru Kapałowa hora (354 m). Geologisku podłohu twori dwubłyšćinkaty granodiorit a tež žiłka dolerita. Na sewjerozapadnej skłoninje namaka so zawrjena skała a mjeńši skała leži njedaloko wjerška. Najbóle rozšěrjeny typ pódy je podzolna bruna póda a w delnich dźělach skłoninow namakaja so tež eroděrowana parabruna póda, regosol a pseudoglej. Južnje pod horu wužórli so a ćeče na wuchod Butřanka a sewjernje pod horu wužórli so Langes Wasser. Wobě rěčce słušatej k přitočnišću Sprjewje, jeničce juhozapadna skłonina słuša k přitočnišću Wjazońcy. Cyła hora tuž słuša k přitočnišću Łobja a z tym Sewjerneho morja. Wjetšina hory je přewažnje porosćena z měšanym lěsom. Wulki Pichow leži w krajinoškitnej kónčinje Hornjołužiske hory a w europsce wuznamnej kónčinje Bukowa lěsna kónčina Wjelećin.

 Žórła 

 Literatura 

 Wotkazaj 

 Mapy.com: pućowanska karta, Wulki Pichow a wokolina

Kategorija:Dobruša-Huska
Kategorija:Wjelećin
Kategorija:Hora w Hornjej Łužicy
Kategorija:Hora w Sakskej
Kategorija:Hora w Europje
Kategorija:Łužiske hory